Koop ŉ huis in Italië vir net €1Ollolai (Foto: Instagram via vitotoro76) Die Italiaanse dorpie Ollolai op Sardinië in die Middellandse See verkoop honderde huise teen net €1 elk – dit alles om te verhoed dat die plek ŉ spookdorp word. CNN berig dié dorpie in die bergstreek Barbagia se bevolking het in die laaste halfeeu van 2 250 inwoners tot 1 300 afgeneem, en boonop word slegs ŉ paar babatjies jaarliks gebore. Die doel met dié goedkoop geboue is dat nuwe inwoners weer lewe aan Ollolai kan gee. Daar is egter ŉ vangplek: Kopers moet onderneem om die geboue te restoureer en dan ook daar te woon nadat hulle die skrapse €1 vir die eiendom betaal het. Efisio Arbau, burgemeester van Ollolai, sê dié eiendomme is so goedkoop om die dorp se “unieke tradisies te red” en “om te keer dat die tradisies én die dorpie in vergetelheid val”. Ollolai (Foto: Instagram via gio.sanna1984) “Ons is trots op ons verlede en dis waar ons krag lê. Ons was nog altyd sterk mense en ons sal nie ons dorpie toelaat om te sterf nie,” het hy gesê. Arbau sê die meeste inwoners van die dorp – veral die jonger geslag – het oor die laaste paar dekades na die groter stede getrek omdat daar meer geleenthede is. Hy sê hy hoop dat die nuwe inwoners die leë huise tot hul “vorige glorie” sal restoureer en is vol hoop dat dié nuwe inwoners ook nuwe werksgeleenthede sal skep – onder meer met die opening van restaurante of hotelle in die omgewing. Volgens Italy Property Guides is Ollolai “onaangeraak” deur kommersiële bouers en ŉ “outentieke deel van Sardinië”. Meeste van die huise op die dorpie is gebou uit graniet. Arbau sê twee huise in die distrik is reeds verkoop, en dat hy nog meer as 100 ander versoeke van reg oor die wêreld ontvang het.